Dragi i vjerni čitatelji,

 prije objave novoga *Bartolomea*, koji je nastajao u ovoj neobičnoj godini, zapravo u neobičnim godinama, jer smo zbog subjektivnih i objektivnih razloga odlučili izdati ga u svojevrsnom dvobroju, najavit ćemo sadržaje koje ćete moći čitati. Sigurno se pitate kako smo se organizirali? Kako smo prikupili sve materijale za novi broj? O čemu ćete čitati? Morate znati da smo u školskoj godini 2019./2020. određene aktivnosti, događaje, natjecanja i putovanja ostvarili u 2019., koja ni po čemu nije nagovijestila ono što će se, doslovno preko noći, dogoditi u mjesecu ožujku 2020. – pandemiju izazvanu korona virusom. Kada smo pomislili kako je kritična godina iza nas, u novoj školskoj godini 2020./2021., pandemija se razbuktala i natjerala nas povratku nastavi na daljinu. Tada smo odgodili izdavanje lista i odlučili povezati dvije školske godine u jedan list. Jedina logična i prihvatljiva odluka primjerena okolnostima i vremenu.

         **Reforma školstva** uz primjenu novih tehnologija usmjerila nas je u svemu, pa tako i u odabiru naslovnice i tema kojima smo se, najvećim dijelom, prilagodili novoj organizaciji nastave.

Kao i uvijek, u ovom su broju surađivali, i surađuju i dalje, učenici ugostiteljskog i gimnazijskog usmjerenja, koji su svojim aktivnostima ispunili stranice i rubrike školskog lista. Kako školske godine možemo podijeliti na razdoblje prije i za vrijeme pandemije, tako ćemo vam kronološki predstaviti i sadržaje koje ćete moći čitati u novom broju *Bartolomea*. U prvom razdoblju prije pandemije i uvođenja strogih epidemioloških mjera, obilježili smo tradicionalni ***60. Ljetni paški karneval***, tadašnji maturanti bili su na **maturalnom putovanju u Grčkoj** ( te sreće, na žalost, zbog pandemije nisu sadašnji, koji su organizirali izlet na Paklenicu), učenička zadruga „Slani škoj“ sudjelovala je na**državnoj *31.Smotri učeničkih zadruga*** u Vinkovcima, učenici uspješni na županijskim i državnim natjecanjima bili su, u organizaciji Zadarske županije, na **nagradnom izletu,** i obišli veći dio Jadranske obale, a naši ugostitelji, na poziv Turističke zajednice grada Paga, povodom *28. obljetnice priznavanja Republike Hrvatske i početka predsjedanja Hrvata Vijećem EU*, pripremali **gastro prezentaciju u Lapidariju pečuške biskupije u Pečuhu.**

Zanimljivim igrama obilježili smo ***Europski dan* *jezika*,** sportskim nadmetanjima ***Međunarodni dan borbe protiv nasilja* i *Dan ružičastih* *majica***, a sadnjom agruma uključili u akciju ***Zasadi drvo ne budi panj*!**Tradicionalno i s velikim poštovanjem obilježili smo, kao i svake godine, ***Dan sjećanja na žrtvu Vukovara i Škabrnje***. Zatim, organizirali smo i popratili **predavanje *Croatica za djecu***, a u *Mjesecu borbe protiv ovisnosti,*u suradnji s Gradom Novaljom*,*ugostili **prof.dr.sc. Slavka Sakomana**. Stigli smo uživati i u **predstavi „Kabanica“**u *Kazalištu lutaka Zadar,*te likovnoj izložbi povodom manifestacije ***Rijeka- europska prijestolnica kulture.***

        I stigao je  mjesec ožujak 2020., mjesec koji je promijenio sve i utjecao na realizaciju planiranih nastavnih i izvannastavnih aktivnosti. Tako smo tradicionalni***Dan otvorenih* *vrata***ostvarili pod motom: „Ako ne možete vi kod nas, doći ćemo mi u vaše domove!“, i predstavili sljedeće projekte na Facebook stranici škole: ***Upoznajmo Bartola Kašića, Kako su se igrali naši stari, 3.izdanje školske kuharice****„*Ca, ča, što se nekad kuhalo na mom otoku*“,****Video uradak o izradi paške slastice pandešpanja i Vizualizaciju 3D projekata****,* koji naslovima upućuju na nastavne predmete u sklopu kojih su se osmišljavali i realizirali: Hrvatski jezik, Povijest, Ugostiteljstvo/Kuharstvo i Informatika. Sudjelovali smo na **školskim i županijskim natjecanjima,** koja su organizirana online iz sljedećih nastavnih predmeta: Geografije, Talijanskog i Engleskog jezika, Povijesti, Matematike i na LIDRANO-u, ali posebno izdvajamo regionalno natjecanje u Splitu, ***9. Festival matematike osnovnih i srednjih škola,***na kojemu je naš tim osvojio izvrsno drugo mjesto. U rubrikama *literarni i likovni* *kutak,*predstavili smo radove nastale u nastavi na daljinu inspirirane medijima i novu rubriku ***English Reading Club*,** **izvanškolske aktivnosti** učenika u Glazbenoj školi „Ino Mirković“ u Novalji i Stolnoteniskom klubu Pag, a intervjuom s **prof. dr. sc. Daliborom Čepulom**, održali tradiciju intervjuiranja bivših učenika Škole. **Gastro kutak** začinili smo objavom novoga recepta iz školske kuharice. U međuvremenu, uključili smo se u **humanitarnu akciju** i donirali čepove za *Udrugu oboljelih od leukemije i limfoma.* Slijedi nam pratiti događanja u drugome polugodištu šk. god. 2020./2021., koje započinjemo, ili bolje rečeno, nastavljamo nastavom na daljinu.

        Pored svih sadržaja, odlučili smo izdvojiti četiri događaja koja su obilježila 2020.godinu u Školi i izvan nje: **izradu vizira** za zdravstvene djelatnike o čemu možete čitati u intervjuu s inicijatorom, nastavnikom informatike Šimom Gligorom i našom ravnateljicom Marijom Pećirko; **25. obljetnicu Čipkarske škole** u našoj školi, koju smo obilježili prigodnom izložbom u crkvi svetoga Jurja u Pagu povodom *Dana paške čipke*; treći, sudjelovanje učeničke zadruge „Slani škoj“ na ***3.Sajmu hrvatskih otočnih proizvoda***u Zadru i četvrti,**odlazak u mirovinu** dugogodišnje profesorice nastavnih predmeta Biologije i Kemije, **Vesne Fabijanić.** Tko zna?! Možda ovome pridružimo i nove događaje u 2021.godini.

         I na kraju **čestitke i zahvale**. Čestitamo **svim učenicima, a posebno maturantima** koji su strpljivo i hrabro  premostili i savladali sve prepreke, a ostat će upamćeni kao prva generacija koja je, u vremenu globalne pandemije i nastave na daljinu, uspješno položila državnu maturu i završni ispit te upisala željene fakultete. Neki od njih bili su vrijedni suradnici u nastajanju školskog lista na čemu im iskreno zahvaljujemo! Veliki uspjeh, u što ne sumnjamo poželjevši im mnogo strpljenja i snage, želimo i sadašnjoj generaciji maturanata!

Hvala **Elvisu Šmitu**, bivšem učeniku škole i stalnom vanjskom suradniku koji je, inspiriran projektom bivših maturanata - 3D vizualizacijom prostora, osmislio ideju naslovnice sedmoga broja školskog lista.

        Na početku drugog polugodišta školske godine 2020./2021., **Vesna Fabijanić,** dugogodišnja profesorica nastavnih predmeta Biologije i Kemije, odlazi u zasluženu mirovinu. Nakon 41 godine rada u prosvjeti, od toga 40 u Srednjoj školi Bartula Kašića Pag, teško je napisati kratku zahvalu svih generacija koje je profesorica Fabijanić motivirala i usmjerila svojim znanjem, predanošću i energijom, o čemu možete čitati u intervjuu s profesoricom. Za njen rad i doprinos Školi jedno veliko i bezvremensko Hvala! Njenim  kolegama u lijepom sjećanju ostat će svi zajednički trenuci suradnje i druženja koji će se, sigurni smo, nastaviti i u budućnosti.

         Zahvaljujemo svim kolegama i ravnateljici na podršci, učenicima na upornosti, snalažljivosti i trudu a vama, vjernim čitateljima, u iščekivanju mirnijih i boljih vremena, želimo da uskoro uživate čitajući sedmi broj *Bartolomea*.

**Redakcija „Bartolomea“**